|  |
| --- |
| Корпоративни комуникации |
| А1 България |
| 0882 201 209 |
| http://www.а1.bg |
| http://www.facebook.com/A1Bulgaria |

София,

02.06.2025 г.

**A1 въвежда еврото без ценови трикове и надценки**

В навечерието на очакваното положително решение за присъединяването към еврозоната, A1 застава с открита позиция, водена от отговорност и ангажимент към клиентите: преходът към еврото няма да бъде използван като повод за вдигане на цени.

В последните седмици в публичното пространство се засилват политически и медийни спекулации, че бизнесът ще се възползва от валутната промяна, за да оскъпи стоки и услуги. Това поражда разбираеми притеснения у хората – страхове, че приемането на еврото ще доведе до скрити увеличения и повишени разходи. A1 категорично заявява, че няма да бъде част от такава практика и призовава бизнеса да действа прозрачно, честно и в интерес на клиентите.

**А1 поема недвусмислен ангажимент: с влизането на България в еврозоната цените на всички услуги на компанията ще бъдат автоматично преизчислени по официалния курс от 1.95583 лв. за 1 евро – без надценки и без скрити увеличения.**

Съгласно националния план за въвеждане на еврото, цените на стоките и услугите ще се изписват едновременно в евро и левове 12 месеца след 1 януари 2026 г. Това ще даде време на хората да свикнат с новата валута и ще ограничи възможностите за злоупотреби.

**Призив към бизнеса в България**

С приемането на еврото бизнесът в България е изправен пред избор – да действа отговорно или да търси краткосрочна изгода за сметка на доверието. Вярваме, че отговорните компании не търсят полза от несигурността, а застават до хората, които разчитат на тях всеки ден.Призоваваме българския бизнес да не прикрива ценови промени зад курсови преизчисления. Да не използва валутната промяна като възможност за печалба, а като шанс да докаже, че коректното отношение не е изключение, а стандарт.

Апелираме към българския бизнес да ни последва, като също поеме ангажимент, че ще премине към новата валута съгласно официално утвърдения курс и правила, без допълнителни начисления в ущърб на потребителите.

*„Ролята на бизнеса е да бъде опора за хората, особено при големи трансформации като тази. Ако искаме доверие – трябва да го заслужим с действия. Честното и прозрачно поведение ще бъде най-ценният принос към доверието в новата валута и в икономическото развитие на България. Като отговорна компания, A1 гарантира коректност в процеса на въвеждане на еврото. Няма да има увеличение на месечни такси, планове или услуги поради валутната промяна*“, категоричен е Александър Димитров, главен изпълнителен директор на А1.

***Яснота и предвидимост за потребителите***

А1 последователно доказва, че поставя интереса на клиентите си на първо място. През изминалата година компанията първа в сектора предложи на клиентите си да прекратяват договорите си без неустойка при индексация – стъпка, която утвърди нов стандарт за свобода и лоялност в телеком услугите. В началото на 2025 г. А1 единствена обяви, че няма да повишава месечните цени на основните услуги, въпреки увеличените разходи и пазарните настроения. Днес компанията отново заявява своята позиция на отговорен лидер, като гарантира, че преминаването към еврото няма да се използва като повод за повишения в цените на услугите.

А1 се подготвя активно за въвеждането на новата валута вече повече от година – с двойно обозначени цени в договорите и фактурите. В допълнение, компанията работи в тясно сътрудничество с хиляди бизнес клиенти, за да ги подкрепи в процеса на адаптация към новата валутна реалност.

**Еврото е инструмент за интеграция и устойчив растеж**

Присъединяването на България към еврозоната ще повиши доверието на инвеститорите, ще улесни международните разплащания, ще намали трансакционните разходи за бизнеса и ще предостави на потребителите по-голяма прозрачност при сравнение на цените в целия ЕС. Това ще създаде по-стабилна, конкурентна и предвидима икономическа среда. Като водеща технологична компания, A1 възприема този преход не само като валутна промяна, а като възможност да допринесе за икономическата модернизация на страната и още по-високо ниво на обслужване за своите клиенти.

***А1****, част от A1 Group, е водещ доставчик на дигитални услуги и телекомуникационни решения в България. Компанията предоставя мобилни и фиксирани услуги, високоскоростен интернет, интерактивна, цифрова, сателитна и мобилна телевизия, четири собствени спортни канала с марката MAX Sport, платежни услуги, ICT, cloud и IoT бизнес решения. През 2024 г. A1 България отчита приходи от 820,9 млн. евро, а сравнимата EBITDA e* *340,6 млн. евро.*

***A1 Group*** *е водещ телекомуникационен доставчик в Централна и Източна Европа с 30 млн. клиенти. A1 Group оперира в седем държави: Австрия, България, Беларус, Хърватия, Словения, Северна Македония и Сърбия, а приходите на Групата за 2024 година възлизат на 5,4 милиарда евро.*

*Портфолиото на A1 Group включва гласова телефония, високоскоростен интернет и мултимедийни услуги, както и решения в областта на високите технологии, преноса на данни, онлайн разплащанията и дигиталните бизнес решения. Групата разполага със стабилен акционер в лицето на América Móvil – един от най-големите телекомуникационни доставчици в света.*